text: Kit er fundet og hun har det godt
  21 september 2016 kl. 19.55
  Fundet i god behold efter tre døgns eftersøgning. Politiet er sparsom med oplysninger i sagen.
  52-årige  Kit Hildgaard Andersen fra  Horslund ved Ribe er onsdag aften fundet i god behold i området omkring Oksbøl i Varde Kommune.
  Det oplyser vagtchef Ole Aamann hos Syd- og Sønderjyllands Politi onsdag aften til TV SYD.
  Vagtchefen er sparsom med oplysninger vedrørende omstændighederne, men siger:
  -Hun er fundet af en politipatrulje efter et tip fra en privat person. Det væsentlige er, at hun er i god behold og at der ikke foreligger nogen forbrydelse. Resten af forklaringen er af privat karakter, siger Ole Aamann.
  Kit Hildgaard Andersen forsvandt fra søndag aften fra sit hjem ved Horslund ved Ribe. Hun har været eftersøgt siden mandag.
  